google/wiki40b huggingface dataset:
Dodecocerus

Utseende

En nokså liten, slank, rød og svart trebukk med noe forkortede dekkvinger som ikke dekker hele flygevingene eller bakkroppen. Hode, pronotum, beina og dekkvingenes rot er oransjerøde, antennene og mesteparten av dekkvingene svarte. Antennene er tynne, omtrent så lange som kroppen hos hunnen, betydelig lengre hos hannen. Pronotum er tønneformet. Dekkvingene dekker litt over halve bakkroppen. Beina er middels lange, lårene ganske tykke.

Utbredelse

Arten lever i Fransk Guyana.
Plusia

Utseende

Middelsstore (vingespenn 31–38 mm for de artene som forekommer i Norge) nattfly, forvingene brunrøde med gulaktige flekker. Forkroppen har en tverrkjøl av høyt oppstående, hårlignende skjell nær framkanten. Midt i forvingen er det to sølvhvite flekker. Vingen har smale, brune tverrstriper og gjerne gulaktige områder ved roten, langs bakkanten og nær vingespissen. I vingespissen er det også en avlang, sølvhvit flekk. Bakvingen er mer eller mindre lyst gråbrun.

Levevis

Disse artene lever i fuktige områder der larvene utvikler seg på forskjellige sumpplanter.

Utbredelse

Slekten er utbredt i Palearktis og i Nord-Amerika. I Norge er artene stort sett utbredt i Sør-Norge, langstreket metallfly i vest og kortstreket metallfly i øst..
Tømmerbukker

Utseende

Små til meget store (3–100 mm), vanligvis slanke trebukker. Mange er svarte eller brune, andre rødlige, gule og svarte (etterligner veps) eller metallfargede. Antennene er minst halvparten så lange som kroppen, ikke sjelden lenger enn kroppen. Hodet er vanligvis forholdsvis lite og rettet skrått fram- og nedover. Beina er lange og slanke hos de fleste artene.

Levevis

De fleste av disse billene har larver i død ved, utviklingen tar gjerne flere år. De voksne billene av mange av artene besøker gjerne blomster.

Skadedyr

Underfamilien omfatter noen arter som kan gjøre skade på bygningstømmer og hus, mest kjent og problematisk er husbukken (Hylotrupes bajulus). Men de fleste av artene er regnet som helt harmløse for mennesker, mange er derimot truet av menneskelig aktivitet, særlig moderne skogbruk som fjerner død ved og gamle trær fra skogen.
Galileoana

Utseende

En liten, helt mattsvart trebukk. Hannen har kamformede antenner. Pronotum er trapesformet, sidekanten slett. Dekkvingene er parallellsidige med avrundede "skuldre".

Utbredelse

Arten er bare kjent fra delstaten Tamaulipas i Mexico.
Smarthøyttaler

Smarthøyttalere i Norge

Google Home ble offisielt lansert med norsk tale og språk 24. oktober 2018. Dermed ble Google den første produsenten som lanserte sin smarthøyttaler i Norge.
Guangze

Guangze, tidligere også romanisert Kwangtseh (kinesisk: 光泽县; pinyin: Guāngzé Xiàn), er et fylke i provinsen Fujian i Folkerepublikken Kina. Det ligger i byprefekturet Nanping.
Befolkningen var på 149 269 innbyggere i 1999.
Her tales minspråket shaojiang.

Samferdsel

Kinas riksvei 316 løper gjennom området. Den fører fra Fuzhou i Fujian via Nanchang i Jiangxi og Wuhan i Hubei til Lanzhou i Gansu.
Associação Chapecoense de Futebol

Flyulykken

28. november 2016, rundt kl 22.00, ble laget involvert i en flystyrt i Colombia på vei til den første av to finalekamper i Copa Sudamericana i byen Medellín. Av de 77 personene som var ombord i LaMia Flight 2933, omkom 71. Tre spillere og tre andre personer overlevde ulykken. Det var forsvarsspillerne Alan Ruschel og Helio Zampier Neto, keeperen Jakson Follman, en flytekniker, en flyvertinne og en journalist.
Etter forslag fra det andre finalelaget, Atlético Nacional, tildelte CONMEBOL seieren i Copa Sudamericana til Chapecoense. Trofeet ble overrakt 22. januar 2017 i forbindelse med klubbens første kamp etter ulykken, en veldedighetskamp mot Palmeiras.
Nettball under Stillehavslekene 1999

Nettball under Stillehavslekene  1999. Nettball var en av flere sporter som var med i de ellevte stillehavslekene som ble arrangert i Guam i perioden 29. mai til 12. juni 1999. Det var åttende gangen som nettball var med på programmet under stillehavslekene. Det var kn en turnering for kvinner, fire lag deltok.
Pierre Gemayel

Pierre Gemayel (født 6. november 1905, død 29. august, 1984) var en politisk leder i Libanon. Han kom levende fra et attentat i april 1975, da fire falangister ble drept. Den hendelsen var med på å utløse den libanesiske borgerkrig.
Gemayel studerte ved Université Saint-Joseph i Beirut. Gemayel var bestefar til Pierre Amine Gemayel.
Loudi

Loudi (kinesisk: 娄底 ; pinyin: Lóudǐ) er en by på prefekturnivå i provinsen Hunan i Sør-Kina. Befolkningen innen grensene anslås (2005) til 151 000.
Knut Førsund

Karriere

Førsund startet med å jobbe i fotobutikk i Horten (Preus Foto) og fortsatte å jobbe i fotobutikker (Fotax og Foto-Film) og hos fotoimportør (Brødrene Keller) i Oslo inntil han i 1972 overtok bladet Fotografi (som ble startet høsten 1968) og startet Fotografisk Forlag. Han var redaktør og utgiver fram til høsten 1987. I en kort periode utga han også bladet Reiseglede og senere bladet Foto og Film i to år.
Knut Førsund har skrevet og gitt ut flere fotobøker, og han har holdt et utall kurs og foredrag. Han var lærer ved den norske utgaven av brevkurset New York Institue of Photograpy på slutten av 1980-tallet og på begynnelsen av 1990-tallet. Fra midten av nittitallet til 2004 var han generalsekretær for Norske Bildebyråers Forening, en sammenslutning med ca 20 bildebyråer. Han var informasjonssjef i Fotorådet fra juni 1999 til desember 2007. Fra 2005 til 2009 var han styreleder i Stiftelsen Se, som han også var med å stifte.
Han hadde et avbrekk fra fotomiljøet da han var senterleder i tre år på Rortunet kjøpesenter i Slemmestad, fra 1990 til 1993. Da ble han markedssjef i det audiovisuelle firmaet AV-teknikk, senere medeier og styreleder, fram til firmaet ble solgt. Han fortsatte i Davis Norge med salg av audiovisuelt utstyr fram til våren 1999.
Sommeren 1999 ble han engasjert som informasjonssjef for Fotorådet og hadde jobben i 9 år. Gjennom disse årene skrev at hundrevis med pressmeldinger og artikler og ble brukt i radio og TV over 100 ganger. Han var med midt i den digitale revolusjonen og opptatt av bruk og bevaring av fotografiet.
I oktober 2000 startet han fotokurs på nett: fotoskolen.no. Kurset eksisterte i 13 år og hadde til sammen over 2000 elever. Fra januar 2009 til 2012 var han også pressetalsmann for Norges Fotografforbund. I mars 2009 ble han utnevnt til æresmedlem i Norsk Selskap for Fotografi (paraplyorganisasjon for norske fotoklubber). I 2010 ble han valgt inn i styret for Fellesorganisasjonen Foto-Norge og var deres pressetalsmann. 
I 2008 ble han styreleder i Vollen Vel og leverer stoff og bilder til vellets nettsider og informasjonsblad (VollenStikka) som han også redigerer. I 2011 ble han styremedlem i det lokale grendehuset Vennely og i 2013 styreleder. I 2012 var han med å stifte Vollen Historielag. I juni 2013 holdt han sin første og eneste separatutstilling i Vollen, Z - med 80 fotografier. Han sitter i valgkomitéer for Vollen Historielag og Asker Velforbund. Han har bodd i Vollen siden 1994.
Fylkesvei 1712

Fylkesvei 1712 går mellom Skarløkken og Torseter i Ringsaker kommune. Veien er 5,7 km lang.
Frem til 2019 hadde veien betegnelsen Fylkesvei 48.
Ersmark (Skellefteå)

Ersmark er et tettsted i Skellefteå kommune i Västerbottens län i landskapet Västerbotten i Sverige. I 2010 hadde tettstedet 892 innbyggere.
Valget til den lovgivende forsamling i Republikken Kina 2008

Valg til den lovgivende forsamling i republikken Kina ble gjennomført i Republikken Kina (Taiwan) den 12. januar 2008.

Partier

Det deltok 12 partier i valget, med Taiwans nasjonalistparti Kuomintang (KMT) som leder av flertallet i parlamentet før valget. Sittende president Chen Shui-bian var i spissen for hans parti Demokratisk framskrittsparti (DF).

Tema i valget

Forholdet til Kina var et bakenforliggende tema i valgkampen. DF har argumentert på Taiwan sin evne til å stå imot politisk press fra Fastlands-Kina, mens KMT ønsket å normalisere forholdet til Kina, DF har gått så langt som å advare velgerne om at KMT ønsker å selge Taiwan til Kina. Økonomien ble også et sentral tema.
Et av målene i valget var å redusere det totale antallet parlamentsmedlemmer fra 225 til 113, for derfor å redusere antallet de ustyrlige parlamentarikerne som tidligere har vært medlemmer, med slåsskamper og korrupsjon som varemerker.

Valgresultatet

Offisielle resultater viser partiet KMT, som ønsker nærmere forbindelser med Folkerepublikken Kina, sikret seg 81 (72%) av plassene i det 113-plasser store parlamentet, og slo president Chen Shui-bians parti, DF som bare fikk 27 plasser, mens andre mindre partier fikk 5 plasser. Demokratisk framskrittsparti fikk dermed sitt verste valgnederlag noensinne.

Reaksjoner

En uoffisiell kinesisk reaksjon sa at de var glade for velgeren hadde snudd seg bort fra konfrontasjonslinjen som den sittende presidenten hadde prøvd seg på.
President Chen Shui-bian erkjente det store nederlaget og trekte seg like etter resultatet var klart, som leder for sitt parti DF.
Badan Pengembangan dan Pembinaan Bahasa

Badan Pengembangan dan Pembinaan Bahasa, tidligere Pusat Bahasa, er instituttet som er ansvarlig for å standardisere og regulere det indonesiske språket i Indonesia. Den ligger under Indonesias utdannings- og kulturdepartement.
Instituttet ble oppretta i 1947 som en del av Indonesia-universitetet. Det har skiftet navn en rekke ganger opp gjennom åra.
Rems-Murr

Rems-Murr-Kreis er et forvaltningsområde på krets-nivå (ty: Kreis, tilsvarer et norsk kommune) i delstaten Baden-Württemberg i Tyskland.
Området ligger nordøst for Stuttgart og er en integrert del av stor-Stuttgart. Det består av de to dalførene Murr, med byen Backnang og Rems med byen Schorndorf og har byen Waiblingen som administrasjonssentrum. Det er særlig kjent for vinproduksjon og en omfattende industri. Interasjonalt kjent er motorsagprodusenten Stihl.
State Line kraftverk

State Line kraftverk er et kullkraftverk og et gasskraftverk i Lake County, delstaten Indiana i det nordlig-sentrale USA. Det har en installert produksjonskapasitet på 564 MW, fordelt på 2 blokker / turbiner. Dette er delstatens sekstende største termiske kraftverk målt etter installert produksjonseffekt. 
Anlegget ble påbegynt omkring 1955 og stod ferdig i 1962. Brenselkilden er sub-bitumenøst kull og naturgass.
Irundisaua

Utseende

Middelsstore, brede trebukker av varierende farge - lysbrune til brunsvarte med lysere tegninger. Antennene er noe kortere enn kroppen, ofte litt klubbeaktig utvidete i spissen. Pronotum har en butt tann på hver sidekant. Dekkvingene har litt rundede sider.

Utbredelse

Slekten er kjent fra det vestlige Sør-Amerika (Colombia, Ecuador, Peru og Bolivia).
INSPIRE

INSPIRE er et EU-direktiv som omfatter etableringen av en infrastruktur for geografisk informasjon i Europa. 
Oppdatert, geografisk informasjon er en viktig forutsetning for blant annet forvaltning og tjenesteyting. Ved å etablere en egen infrastruktur for geografisk informasjon i Europa forenkles tilgangen til slik informasjon i og mellom deltakerlandene.
INSPIRE ble publisert den 25. april 2007. Direktivet trådte i kraft den 15. mai 2007, og har en gjennomføringsperiode på 12 år.
Stjertpraktbille

Utseende

En middelsstor, mørk, blank praktbille. Dekkvingene er trukket ut til "frakkeskjøter" i spissen, hos denne arten er de ganske lange. Antennene er omtrent så lange som hodet er bredt, det innerste leddet er oransje. På pronotum er det fem lengdebånd med meget tett punktering, områdene mellom disse er nesten upunkterte og blanke. På dekkvingene er det uregelmessige flekker av tett punktering med upunkterte områder mellom.

Levevis

Larvene utvikler seg i død ved av bjørk. Den skal være lokalt ganske vanlig i solrike bestander av hengebjørk i Gudbrandsdalen, men er likevel listet som Direkte truet (EN) i den norske rødlisten fra 2006.

Utbredelse

Den er utbredt i Mellom- og Nord-Europa og i det nordlige Asia.
Fabio Cannavaro

Trenerkarriere

Han fortsatte å jobbe som konsulent for Al-Ahli, der han ble trener 2013–14. Han var hovedtrener for kinesiske Guangzhou Evergrande fra november 2014, der han tok over for Marcello Lippi. Laget vant etterhvert Kinesisk superliga 2015, men han hadde gitt seg midtveis i sesongen for å starte i jobb hos saudiarabiske Al-Nassr FC der han var i tre måneder frem til februar 2016. Sommeren 2016 tok han over Tianjin Quanjian som vant Liga 1 og dermed rykket opp til Kinesisk superliga.

Landslagskarriere

Cannavaro har over 100 landskamper for Italia. Han spilte for landslaget under VM 1998, VM 2002, VM 2006, VM 2010 og under EM 2000 og 2004.

Involvering i dommerskandalen 2006

Den 12. mai 2006 ble det påstått at fire Juventus-spillere var mistenkt for å ha satset penger på kamper som de selv har deltatt i. To av dem skulle være stjernene Gianluigi Buffon og Cannavaro, ifølge svenske Expressen, og nevnte to cupkamper mot Atalanta i 2006 og året før hvor Juventus tapte.
Cenodocus

Utseende

Middelsstore, kraftige, brune trebukker. Antennene er kortere enn kroppen, det tredje leddet i den ytre delen tett kledt med mørke hår. Pronotum er tønneformet uten tenner på sidene. Dekkvingene er parallellsidige, ganske kraftig punkterte.

Levevis

Disse billene har larver som lever i død ved.

Utbredelse

Slekten er utbredt i Sørøst-Asia, fra Laos i vest til Java i øst.
Sogndal Idrettslag

Sogndal Idrettslag (stiftet 19. februar 1926) er en norsk fleridrettsklubb og et allianseidrettslag fra Sogndal i Sogn og Fjordane. Idrettslaget har i dag tilbud innen alpint, håndball, langrenn, orientering, turn, svømming, skøyter, styrkeløft og volleyball.
Tidligere hadde klubben også en svært aktiv friidrettsgruppe. Klubben har også hatt egen gruppe for innebandy.

Håndball

Klubbens håndballag for kvinner spiller i 4. divisjon sesongen 2013/14

Fotball

Fotballen i klubben ble skilt ut med storsatsingen, og er i dag en særidrettsklubb i allianseidrettslaget Sogndal idrettslag under navnet Sogndal Idrettslag Fotball.
Drottsete

Drottsete var opprinnelig tittel på den hirdmannen som hadde ansvaret for den kongelige husholdningen. Først i unionstiden ble drottsete riksembetsmann i Norge, og fungerte da som riksforstander dersom den regjerende fyrsten var mindreårig, eller når unionskongen var fraværende. Embetet ble aldri fast, slik som kanslerens, og det ble ofte stående ubesatt i årevis. I Danmark og Sverige ble navnet i senmiddelalderen fortrengt av rikshovmester.
Katarina södra skola

Katarina Södra skola ligger nær Nytorget i Sofia församling på Södermalm i Stockholm.
Skolen ble oppført i 1888 etter tegninger av arkitekten A W Bergström, og var da et praktfullt verk over bestrebelsene for å forbedre forutsetningene for undervisning av barn på det barnerike Södermalm. I kjelleren fantes tidligere et badebasseng som ble tatt ut av bruk på 1970-tallet av økonomiske årsaker. Oljekrisen medførte for høye oppvarmingskostnader. Skolen er i dag en barne- og ungdomsskole med cirka 500 elever og 87 lærere.
Ny Tøjhusgrunden

Ny Tøjhusgrunden ligger på Islands Brygge på den nordvestlige delen av Amager, men sør for Christianshavn. Plassen avgrenses av veiene Amager Boulevard, Artillerivej, Myggenæsgade/Klaksvigsgade og Thorshavnsgade. Langs den sørlige delen gikk tidligere Amagerbanen. Det danske forsvaret holdt tidligere til her, men siden 1998 har området vært sted for omfattende utbyggingsvirksomhet, så stedet er nå bebygd med boliger og bedrifter.

Historie

Inntil 1888 lå området under vann. Vannet gikk helt til stedet hvor Artillerivej ligger i dag. I 1888 var Christian IVs arsenalbygning, Tøyhuset, på Slotsholmen, for lite til å huse den danske hærens materiell, da hæren hadde behov for mere plass etter den voldsomme utbyggingen av Københavns landforsvar på 1880-tallet. Det ble derfor igangsatt en oppfylling av området vest for Artillerivej. Hærens Geværfabrik sto ferdig i 1891. Mellom 1891 og 1953 ble det oppført en rekke bygninger til hæren. Under Tysklands okkupasjon av Danmark falt fabrikken for tyske hender i 1943.
I 1975 ble riving av hærens bygninger påbegynt. De gjenværende militære bygningene huset Teknisk Skole inntil 1990, og medborgerhuset Gimle inntil 2000.
Området ble i 1998 overført til Freja ejendomme, som er et dansk statlig selskap som står for salg av statlig eiendom og bygningsmasse. Etter dette har området vært gjennom en omfattende utvikling, med betydelig nybygging.

Eksisterende bygninger

I første rekke mot Amager Boulevard regnet fra vest: SimCorp's hovedkvarter (ikke ferdigstilt per 2008), KLs hovedkontor, HKs hovedkontor, Deloitte, Radisson Blu Hotel Scandinavia .
I annen rekke regnet fra vest: Nicolineparken, Kommandantens Gaard, Admiralens Gaard, Ny Tøjhus I og II, Ny Tøjhus Have, en kontorbygning som huser bl.a. kontorer for HK og Socialdemokraterne i København.
Tommy Smith (1980)

Biografi

Tommy Smith skrev sin første profesjonelle kontrakt med Watford den 1. august 1997, og spilte sin første obligatoriske kamp for klubben den 18. november 1997 da Watford slo Oldham Athletic 2-1 i en ligakamp. Hans første mål for Watford kom 20. februar 1999 da laget slo Queens Park Rangers 2-1. Totalt spilte Smith seks sesonger i klubben fra Hertfordshire før han i september 2003 gikk gratis til Sunderland. Han debuterte for Sunderland 27. september 2003, og scoret sitt første mål for klubben fra Tyne and Wear den 26. desember 2003 da Bradford ble slått 3-0.  
I juni 2004 gikk Tommy Smith gratis til Derby County, og hans første obligatoriske kamp for denne klubben kom 7. august 2004 i en ligakamp mot Leeds United. Hans første mål for klubben fra Derbyshire kom 21. august 2004 i en kamp mot Queens Park Rangers. Smith ble kåret til årets spiller i 2005/06 sesongen av supporterne til Derby County, men 30. august 2006 ble han solgt til Watford for $500 000.
Oplø oppvekstsenter

Oplø oppvekstsenter (tidligere Oplø skole) er en 1-7-skole på Salsbruket innerst i Oppløyfjorden i Nærøy, Trøndelag. 
Skolen ble tatt i bruk i 1966, og er bygd for ca. 100 elever. Den hadde 8 elever skoleåret 1915-16.
Rødovre

Rødovre er en bydel i Storkøbenhavn med 37.588 innbyggere (2015], beliggende ca. 10 kilometer vest for Rådhuspladsen i København. I byen finnes Rødovre stasjon.
Hamarhallen

Hamarhallen er en messehall og tidligere idrettshall som stod ferdig bygget på Hamar i 1961. Hallen ble realisert som følge av overskuddene fra Hamar Mart'n på slutten av 1950-tallet samtidig som prosjektet fikk støtte fra Hamar kommune. Hamarhallen ble tegnet av arkitekten Frode Rinnan og var den andre messehallen i landet etter Sjølysthallen i Oslo, samt den første rene innendørshallen med håndballbane utenfor hovedstaden.
Hallen ble i perioden 1961 til 1992 brukt som kombinert messe– og idrettshall før den deretter kun ble brukt til messer og til arrangementer i kombiniasjon med hotell Scandic Hamar. Hallen har også blitt brukt til å avholde konserter og teaterforestillinger. I 2003 ble den for øvrig rehabilitert og spesialtilpasset for messebruk.
Fotball under Middelhavslekene 1991

Fotball under Middelhavslekene 1991. Fotball var en av flere sporter under de ellevte middelhavslekene som ble arrangert i Athen i Hellas i perioden 28. juni til 12. juli 1991. Det var ellevte gangen som fotball var med på programmet under Middelhavslekene. Det var kun en fotballturnering for menn, ni lag deltok. Hellas vant finalen med 3-1 over Tyrkia og Marokko vant bronsefinalen mot Jugoslavia med 3-1.
Truong Son muntjak

Beskrivelse

Truong-Son muntjak tilhører de minste muntjakene og veier kun omkring 15 kg. Sammenlignet med indiamuntjak er den omtrent halvparten så stor. Siden den aldri har blitt studert av forskere i levende live, så er et svært sparsomt med informasjon om dette dyrets utseende forøvrig.

Annet

Truong Son muntjak ble oppdaget av forskere fra WWF, Danang universitetet og landbruks- og utviklingsdepartementet i Vietnam. Den ble funnet i Truong Son fjellene, som ligger i Quang Nam provinsen, nær grensen til Laos. Man antar at utbredelsen trolig fortsetter nord- og østover, men dette har ennå ikke blitt dokumentert.
Arten ble bestemt med bakgrunn i studier av skaller og beskrivelser gitt av lokalbefolkningen. Vevsprøver ble dessuten sendt til instituttet for zoologi ved universitetet i København, som kunne bekrefte at det var en egen art. Truong Son muntjaken trives i tett underskog i høyder på 400-1 000 moh., i det eviggrønne skogbeltet med temperert regnskog.
Ambassadesaken

Ambassadesaken er betegnelsen på virksomheten til en overvåkingsgruppe ved den amerikanske ambassaden i Oslo. Overvåkingsgruppens eksistens ble avslørt av TV 2 og etter avsløringen har det vært mye debatt om virksomheten.
Etter gransking av politiet ble saken henlagt av statsadvokaten i juli 2011 og både statsadvokaten og politiet vedgikk at etterforskningen kunne vært bedre om USA hadde gitt mer innsyn.
NemID

NemID er en felles innloggingsløsning til danske nettbanker og offentlige nettsider. NemID drives av firmaet DanID og ble tatt i bruk den 1. juli 2010.
Tanken er at man skal kunne bruke NemID til å logge inn på de institusjoner som har tilsluttet seg ordningen. Man må dog ha et OCES-sertifikat for å få en offentlig digital signatur. Man skal kunne logge på med NemID fra en hvilken som helst datamaskin, både i Danmark og i utlandet. Et krav har vært at der skulle være to-faktor-autentifisering, hvor man i første omgang har valgt et «nøkkelkort» med engangskoder.

Bakgrunn

I 2003 fikk TDC oppgaven med den første utgave av digital signatur i de første fem år, og IT- og Telestyrelsen skulle utby oppgaven igjen. De oppstilte følgende mål for forbedring: Sikkerhet, brukervennlighet, mobilitet og utbredelse. I utbudets start var fire konsortier med: TDC, KMD, IBM, Post Danmark, EDB Gruppen og PBS i forskjellige kombinasjoner, hvor for eksempel TDC var med i tre grupper og PBS i to. Underveis falt noen fra, og TDC og PBS fant sammen om et felles bud. Ved deadline for bud for oppgaven i november 2007 var det kun TDC og PBS som kom med et bud.
Samtidig var bankene gått sammen om en ny felles innloggingsløsning til nettbanker til erstatning for nøkkelfiler, som var blitt meget sårbare for elektroniske trojanere. Antallet angrep på nettbanker var blitt større. Bankene og deres datasentra hadde som mottrekk laget løsninger som blant annet SMS-koder eller låsing av nøkkelfil til maskiner.

DanID inngikk avtale

TDC og PBS dannet Selskabet af 24. august 2007 til utbudet og som forhandler med IT- og Telestyrelsen om kontrakten, og i juni 2008 ble avtalen inngått. Samtidig trådte TDC ut av selskapet og overdro alle medarbeidere og aktiver til selskapet. Den 25. juni 2008 ble avtalen og det nye navn på selskapet – DanID – offentliggjort. Etter et par forsinkelser på grunn av at forhandlingene trakk ut og senere at bankene ville ha mere tid til testing, kunne systemet tas i bruk den 1. juli 2010.

Teknikken

Systemet består av to uavhengige systemer. En OCES CA og et system til håndtering av brukerne, de private nøkler og adgangen til nettbanker.

OCES CA

OCES CA håndterer prosessene omkring utstedelse av sertifikater ved signering av offentlige nøkler og administrasjon av sertifikater deretter. Her er det mulighet for oppslag via blant annet LDAP om hvorvidt et sertifikat stadig er gyldig eller er blitt sperret, søkning av sertifikater via e-post-adresse til bruk for kryptering og signering av e-post. Derutover er det for autoriserte myndigheter og firmaer en tjeneste for oppslag fra pid – løpenummeret for serfikatet – til CPR-nummer. Ved utstedelsen av sertifikater skjer der oppslag i CPR-registret, samt i eventuelt kjørekort- og passopplysninger til verifikasjon av personens identitet.
Systemet kan håndtere både NemID og et særlig smartcard som brukes til å lagre den private nøkkelen i stedet for sentralt.